ደብረ ታቦር ዩኒቨርሲቲ ዛሬ ግንቦት 30/2012 ዓ.ም በደቡብ ጎንደር ዞን ለሚገኙ ሁሉም ወረዳዎች እና ከተማ አስተዳደሮች የኮሮና ቫይረስ ስርጭትን አስቀድሞ ለመከላከል የሚያግዝ፣ አራት መቶ ሰማንያ አንድ ሊትር የእጅ ማጽጃ "ሳኒታይዘሮች"ን በስጦታ አበረከተ።

💚💚💚💚💚💚💚💚💚💚

የማህበረሰብ አገልግሎት መገለጫ ባህሪው የሆነው ደብረ ታቦር ዩኒቨርሲቲ የኮሮና ቫይረስ (COVID-19) ስርጭትን ለመከላከል አሁንም በቁርጠኝነት እየሰራ ይገኛል። ያለንበትን አስቸጋሪ ጊዜ ለመሻገር በተቻለ አቅም ሁሉ ከማህበረሰባችን ጎን መሰለፍ እንደሚገባ ጠንቅቆ ይረዳል። ለማህበረሰብ ሁለንተናዊ ጤንነት መትጋትም የነገን መጻዒ እድልን በተሻለ መሠረት ላይ መገንባት እንደሆነም ያምናል። ስለሆነም ዩኒቨርሲቲያችን ከትላንት እየተማረ፣ ዛሬን እየሠራ፣ ነገ የተሳካ የማህበረሰባችንን ጤንነትና እድገት ለማየት ያልማል። እያደረገ ያለው አስተዋጽኦም ይህንኑ እሳቤ የሚያረጋግጥ ነው።

የዩኒቨርሲቲያችን ከፍተኛ አመራሮች፣ የደቡብ ጎንደር ዞን ምክትል አስተዳዳሪ እና የቴክኒክ ሙያ ኢንተርፕራይዞች ሃላፊ አቶ አወቀ ዘመነን ጨምሮ የሁሉም ወረዳና ከተማ አስተዳደር ተወካዮች በተገኙበት የእጅ ማጽጃ "ሳኒታይዘር" ርክክቡ ተከናውኗል። የደብረ ታቦር ሆስፒታል፣ በደብረ ታቦር ከተማ የሚንቀሳቀሱ በጎ ፍቃደኛ ወጣቶች፣ የአ/ብ/ክ/መ ፖሊስ ኮሌጅ የአለም በር ጊዚያዊ ማሰልጠኛ ተቋም ፣ የደቡብ ጎንደር ዞን ኮማንድ ፖስት (በዞኑ ለሚገኙ መስርያ ቤቶች ተደራሽ ለማድረግ ) ከስጦታው ተጠቃሚዎች ሆነዋል።

የደብረ ታቦር ዩኒቨርሲቲ የምርምርና ማህበረሰብ አገልግሎት ምክትል ፕሬዝዳንት ዶ/ር መንበሩ ተሾመ ዩኒቨርሲቲያችን የኮሮና ቫይረስ ስርጭትን አስቀድሞ ለመከላከል ዘርፈ ብዙ ስራዎችን ሲያከናውን መቆየቱን አስታውሰው፣ ለሳኒታይዘር ምርቱ በግብአትነት ያገለገለው አንድ ሺ ሊትር "ኢታኖል" በሰሜን ሸዋ ሸኖ ከተማ ከሚገኝ ቪ.አይ.ቪ (VIV) የመጠጦች ማኑፋክቸሪንግ አክስዮን ማህበር ከተሰኘ ድርጅት በስጦታ የተበረከተ መሆኑን ጠቅሰዋል። በዚህም አንድ ሺህ ሶስት መቶ ሊትር "ሳኒታይዘር" ማምረት መቻሉን ጠቁመዋል። ከዚህ ቀደም በስራ እንቅስቃሴ ላይ የሚገኙ ሰራተኞቻችንን ጨምሮ ለሌሎች አካላት "ሳኒታይዘሩ" ተደራሽ መደረጉንም ገልጸዋል። አያይዘውም ዩኒቨርሲቲያችን ተጨማሪ የእጅ ንጽህና መጠበቂያ "ሳኒታይዘር" ለማምረት በሂደት ላይ መሆኑንም ተናግረዋል።

የደቡብ ጎንደር ዞን ምክትል አስተዳዳሪ እና የቴክኒክ ሙያ ኢንተርፕራይዞች ሃላፊ አቶ አወቀ ዘመነ በበኩላቸው ደብረ ታቦር ዩኒቨርሲቲ የኮሮና ቫይረስ (COVID-19) ወደ ሀገራችን መግባቱ ከታወጀበት ጊዜ አንስቶ የውሸባ/ቀሳ ስፍራዎችን በማዘጋጀት፣ ለአቅመ ደካማ የህብረተሰባችን ክፍሎች የምግብና የንጽህና መጠበቂያ ግባአቶችን በመስጠት፣ በእግር የሚከወን የእጅ መታጠቢያዎችን በማስተዋወቅና በመለገስ ወዘተ. ላቅ ያለ አስተዋጽኦ እያደረገ የሚገኝ ተቋም መሆኑን አክለው ያላቸውን አድናቆት ገልጸዋል።

አያይዘውም ከዩኒቨርሲቲያችን ለተበረከተላቸው የእጅ ንጽህና መጠበቂያ "ሳኒታይዘር" እና ማህበረሰባችንን ለማገዝ ለምናደርገው ከልብ የመነጨና ያልተቆጠበ እንቅስቃሴ ያላቸውን አክብሮትና ምስጋና አቅርበዋል። በመጨረሻም ሊኖር ከሚችለው የገንዘብ አቅም አኳያ ሁል ጊዜ በስጦታ መጓዙ አስቸጋሪ ሊሆን ስለሚችል ዩኒቨርሲቲው የሚያቀርባቸውን የተለያዩ ምርቶች ለህብረተሰቡ በተመጣጣኝ ዋጋ ማቅረብ የሚችልበት እድል ቢፈጠር መልካም እንደሆነም መክረዋል።