አገልግል የተፈጥሮ ልማት እና የደብረታቦር በጎ አድራጎት ማህበራት በጎፈቃደኛ ወጣቶች ምስጋና እና የዕውቅና ሰርተፊኬት ተሰጣቸው።

\*\*\*\*\*\*\*\*\*\*\*\*\*\*\*\*\*\*

"እኔ ከገበሬው ጎን እቆማለው" በሚል መሪ ቃል ከግንቦት 17 - 21 ቀን 2012 ዓ.ም. በደቡብ ጎንደር መስተዳድር ዞን በሚገኙ ልዩ ልዩ ከተማወችና የገጠር ቀበሌወች በመዘዋወር ማህበረሰባችን በተለይም በገጠሩ የሚኖር አርሶ አደር ራሱን ከኮቪድ 19 ወረርሽኝ በመከላከል የግብርና ስራዎችን እና የተፈጥሮ ሀብት ሥራን እንዲያከናውን ግንዛቤ በመፍጠር ፣ እና በማነቃቃት የበጎ ፈቃድ አገልግሎት ስራወችን በማከናወናቸው፣ በጎ ፈቃደኛ ወጣቶች እና ማህበራቸው ዛሬ ግንቦት 24 በተካሄደ ስነ ስርአት ከደቡብ ጎንደር ዞን መስተዳድር ጽ/ቤት እና ከደብረታቦር ዩኒቨርሲቲ ምስጋና እና የምስክር ወረቀት ተሰጥቷቸዋል።

በጎ ፈቃደኛ ወጣቶች ከጉና እስከ ጣና በአብዛኛው የደ/ጎን/አስ/ዞን ገጠራማ ቦታወች በእግርና በተሽከርካሪ በመንቀሳቀስ ስለ COVD-19 በሽታ ምንነት ፣በጉና ተፋሰሶች ላይ ስለሚደረገው የችግኝ ተከላ መርሀ ግብር እና በሌሎች ተግባራት ላይ ውጤታማ ስራ በመስራታቸው ህብረት ሆቴል በተዘጋጀ የእውቅና አሰጣጥ ስነስርዓት የዕውቅና ሰርተፍኬት ተሰጥቷቸዋል ።

በስነስርዓቱ መክፈቻ ላይ የእንኳን ደህና መጣችሁ ንግግር ያደረጉት የደብረ ታቦር ዩኒቨርስቲ ፕረዚዳንት ዶር አነጋግረኝ ጋሻው እንደገለፁት የበጎ ፈቃድ ስራ በሁሉም እምነቶችና ባህሎች ተቀባይነት ያለው ፣ በቀላሉ ሊታይ የማይገባ ማህበረሰብንና ሀገርን መገንባት የሚያስችል ትልቅ ስራ መሆኑን አውቃችሁ በገጠር የሚኖረውን የህብረተሰብ ክፋል እራሱን ከወርሽኙ ጠብቆ የግብርናና የተፈጥሮ ሀብት ስራወችን እንዲሰራ ላከናወናችሁት የግንዛቤ ፈጠራ ስራ እራሳችሁን እንደ አድዋ ጀግኖች መቁጠር አለባችሁ ያሉት ፕሬዚዳንቱ ለእናንተ እውቅና መስጠት ሌሎች እናንተን እንዲከተሉና በዞናችን ብዙ ድጋፍ የሚፈልጉ ስራወች በተደራጀ መልኩ በበጎ ፈቃደኞች እንዲሰራ ስለሚያስችል የደ/ታቦር ዩኒቨርስቲም የበጎ አድራጎት ስራን እና በጽንሰ ሀሳቡ እውቀት ላይ ተጨማሪ ምንጭ በመሆን ማገልገሉን እንደሚቀጥል በመግለጽ በዚህ የእውቅና አሰጣጥ ፕሮግራም ዝግጅት ተሳታፊ በመሆኑ እጅግ ደስተኛ ነው ብለዋል።

የደ/ታቦር ዩኒቨርሲቲ ምርምርና ማ/አ/ም ፕሬዚዳንት ዶር መንበሩ ተሾመ በጎ ፈቃደኞች በቀጣይ ስራቸው አረንጓዴ አሻራ ስራን ማስቀጠልና የሚተከሉት ችግኞች በዘላቂነት ተንከባክቦ ጥቅም እንዲሰጡ፣የጣናን ስነ ምህዳር ለመጠበቅ በእቦጭ አረምና በጉና ተራራና አካባቢው የሚደረግ የግንዛቤ ማስጨበጥ ስራ እንዲሰሩና ከብዙ ችግሮቻችን ለመላቀቅ የበጎ አድራጎት ማህበራት በተለያዬ ዘርፎች የበኩላቸውን እንዲወጡ የቀጣይ አቅጣጫ በመስጠት ንግግር አድርገዋል።

በዝግጅቱ ላይ የክብር እንግዳ የሆኑት እና ለበጎ አድራጊ ወጣቶች የዕውቅና ሰርተፍኬት ያበረከቱት የደ/ጎን/አስ ዞን አስተዳዳሪ አቶ ቀለመወርቅ ምረቴ አምራች የሆነው አርሶአደር እንዳይታመምና እንዳይሞት በችግር ውስጥ አልፋችሁ በዚህ ፈታኝ ጊዜ ሀላፊነታቸውን በመወጣታችው መከበርና መመስገን ይገባችኋል ብለው በዚህ ወቅት የሚደረግ የበጎ ፈቃድ አገልግሎት ህዝብ እና መንግስት በልዩ ሁኔታ የሚመለከተውና የሚደግፈው መልካም ተግባር ነው ብለዋል።አያይዘውም በእናንተ አርአያነት ያለው ተግባር ተነሳስተው በዞናችን በሚገኙ ሁሉም ከተሞች የሚገኙ ወጣቶች የበጎ ፈቃድ ስራን በማጎልበት በተፈጥሮ ጥበቃ እና የአካባቢ ልማት ሥራወች በተለይም ህዝባችንን ከኮቪድ 19 ወረርሽኝ ለመከላከል የሚደረገውን ጥረት በማገዝ ታሪካዊ ሀላፊነታቸውን እንዲወጡ ወጣቶችን አሳስበው ይህ የበጎ ፈቃደኞች ጥረት ተጠናክሮ እንዲቀጥል እና ሁልጊዜም ቢሆን በበጎ ስራ ከፊት የማይጣፋው የደ/ታቦር ዩኒቨርሲቲ ና የዞኑ አስተዳደር ድጋፋቸው ቀጣይ እንደሚሆን ቃል ገብተዋል። በተጨማሪም የወጣቶቹን ዘመቻ እንዲሳካ ድጋፍ ላደረጉት ተቋማት ደብረታቦር ዩኒቨርሲቲ፣ ቀይ መሰቀል ማህበር እና የደቡብ ጎንደር ዞን ጤና መምሪያ ከፍ ያለ ምስጋና አቅርበዋል።